title: Provedbena odluka Vijeća (EU) 2016/1070 od 27. lipnja 2016. o podvrgavanju tvari 1-fenil-2-(pirolidin-1-il)pentan-1-on (α-pirolidinovalorofenon, α-PVP) kontrolnim mjerama

text:
               2.7.2016

               HR

               Službeni list Europske unije

               L 178/18

         PROVEDBENA ODLUKA VIJEĆA (EU) 2016/1070
   od 27. lipnja 2016.
   o podvrgavanju tvari 1-fenil-2-(pirolidin-1-il)pentan-1-on (α-pirolidinovalorofenon, α-PVP) kontrolnim mjerama
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2005/387/PUP od 10. svibnja 2005. o razmjeni informacija, procjeni rizika i kontroli novih psihoaktivnih tvari (1), a posebno njezin članak 8. stavak 3.,
   uzimajući u obzir prijedlog Europske komisije,
   uzimajući u obzir mišljenje Europskog parlamenta (2),
   budući da:

               (1)

               Izvješće o procjeni rizika za novu psihoaktivnu tvar 1-fenil-2-(pirolidin-1-il)pentan-1-on (α-pirolidinovalorofenon, α-PVP) sastavljeno je u skladu s Odlukom 2005/387/PUP na posebnoj sjednici proširenog Znanstvenog odbora Europskog centra za praćenje droga i ovisnosti o drogama te je potom podneseno Komisiji i Vijeću 27. studenoga 2015.

               (2)

               α-PVP snažna je psihostimulativna tvar, strukturno srodna katinonu, pirovaleronu i metilendioksipirovaleronu (MDPV) koji podliježu kontroli prema Konvenciji Ujedinjenih naroda o psihotropnim tvarima iz 1971. Prisutnost tvari α-PVP otkrivena je u svih 28 država članica kao i u Turskoj i Norveškoj, a informacije o zapljenama i prikupljenim uzorcima ukazuju na to da je uglavnom prisutna u obliku praha i tableta. Dostupne informacije ukazuju na to da se na tržište droga Unije uvoze količine od nekoliko kilograma tvari α-PVP iz Kine i zatim raspodjeljuju širom Unije. Provedena je zapljena na dva mjesta nezakonite proizvodnje u jednoj državi članici, što ukazuje na to da kapacitet za proizvodnju tvari α-PVP postoji i unutar Unije.

               (3)

               U osam država članica prijavljeno je ukupno 115 smrtnih slučajeva i 191 slučaj akutnog trovanja u kojima je otkrivena prisutnost tvari α-PVP. U većini slučajeva uporaba tvari α-PVP kombinirala se s drugim farmakološki djelatnim tvarima, namjerno ili nenamjerno. Ako tvar α-PVP postane šire dostupna i uđe u širu uporabu, posljedice po zdravlje ljudi i javno zdravlje mogle bi biti značajne.

               (4)

               Dostupni podaci ukazuju na to da tvar α-PVP upotrebljavaju uzimatelji stimulansa u rekreacijskom kontekstu kao i visokorizična skupina uzimatelja droga, uključujući one koji ubrizgavaju stimulanse i opioide, te da među njima može biti raširena uporaba više različitih droga. Postoje ograničeni podaci o raširenosti uporabe, dugoročnim posljedicama i društvenim rizicima povezanima s tom tvari.

               (5)

               Nema dostupnih informacija ni objavljenih studija u kojima se na sveobuhvatan način procjenjuju zdravstveni rizici povezani s tvari α-PVP, posebno u pogledu kronične i akutne toksičnosti, ali opažanja kod životinja ukazuju na učinke slične onima koji su opaženi u slučaju drugih stimulansa. Kod ljudi su opaženi štetni simptomi kao što su tahikardija, hipertermija, dijaforeza, agitacija, konvulzije ili napadi, konfuzija i agresija. Podaci iz nekliničkih studija ukazuju na to da u odnosu na tvar α-PVP postoji mogućnost zlouporabe te da ona može uzrokovati ovisnost kod ljudi.

               (6)

               Tvar α-PVP nema dokazanu ni priznatu uporabu u humanoj ili veterinarskoj medicini. Osim njezine uporabe u analitičkim referentnim materijalima i u znanstvenim istraživanjima u kojima se proučavaju njezina kemijska, farmakološka i toksikološka svojstva kao rezultat njezine pojave na tržištu droga, nema nikakvih naznaka da se upotrebljava u druge svrhe.

               (7)

               Unatoč ograničenim dostupnim znanstvenim dokazima o tvari α-PVP, dokazi i informacije o zdravstvenim rizicima koje ta tvar predstavlja, kao što je dokumentirano njezinim otkrivanjem u smrtnim slučajevima i slučajevima akutnog trovanja, pružaju dovoljno razloga za podvrgavanje tvari α-PVP kontrolnim mjerama širom Unije.

               (8)

               S obzirom na to da 16 država članica kontrolira tvar α-PVP u skladu s nacionalnim zakonodavstvom na temelju obveza prema Konvenciji Ujedinjenih naroda o psihotropnim tvarima iz 1971. te da pet država članica primjenjuje druge zakonodavne mjere za njezinu kontrolu, podvrgavanjem te tvari kontrolnim mjerama širom Unije pomoglo bi se da se izbjegnu smetnje u prekograničnom izvršavanju zakona i pravosudnoj suradnji te da se pruži zaštita od rizika koje bi njezina dostupnost i uporaba mogle predstavljati.

               (9)

               Odlukom 2005/387/PUP Vijeću se dodjeljuju provedbene ovlasti s ciljem davanja brzog i stručno utemeljenog odgovora na razini Unije na pojavu novih psihoaktivnih tvari koje su otkrile i prijavile države članice, podvrgavanjem tih tvari kontrolnim mjerama širom Unije. S obzirom na to da su ispunjeni uvjeti i postupak za pokretanje izvršavanja takvih provedbenih ovlasti, trebalo bi donijeti provedbenu odluku kako bi se tvar α-PVP stavila pod kontrolu širom Unije.

               (10)

               Odluka 2005/387/PUP obvezujuća je za Dansku te ona stoga sudjeluje u donošenju i primjeni ove Odluke kojom se provodi Odluka 2005/387/PUP.

               (11)

               Odluka 2005/387/PUP obvezujuća je za Irsku te ona stoga sudjeluje u donošenju i primjeni ove Odluke kojom se provodi Odluka 2005/387/PUP.

               (12)

               Odluka 2005/387/PUP nije obvezujuća za Ujedinjenu Kraljevinu i ona stoga ne sudjeluje u donošenju ove Odluke, kojom se provodi Odluka 2005/387/PUP, te ona za nju nije obvezujuća niti se na nju primjenjuje,

         DONIJELO JE OVU ODLUKU:
   Članak 1.
   Nova psihoaktivna tvar 1-fenil-2-(pirolidin-1-il)pentan-1-on (α-pirolidinovalorofenon, α-PVP) podvrgava se kontrolnim mjerama širom Unije.
   Članak 2.
   Države članice do 3. srpnja 2017. poduzimaju potrebne mjere, u skladu sa svojim nacionalnim pravom, da novu psihoaktivnu tvar iz članka 1. podvrgnu kontrolnim mjerama i kaznenim sankcijama, kako je to predviđeno njihovim zakonodavstvom, u skladu s njihovim obvezama prema Konvenciji Ujedinjenih naroda o psihotropnim tvarima iz 1971.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.
   Ova Odluka primjenjuje se u skladu s Ugovorima.

      Sastavljeno u Luxembourgu 27. lipnja 2016.

            Za Vijeće

            Predsjednik

         M.H.P. VAN DAM

      (1)  SL L 127, 20.5.2005., str. 32.

      (2)  Mišljenje od 8. lipnja 2016. (još nije objavljeno u Službenom listu).


title: Provedbena odluka Komisije (EU) 2016/2268 оd 14. prosinca 2016. o izmjeni odluka 2007/305/EZ, 2007/306/EZ i 2007/307/EZ u pogledu razdoblja tolerancije za tragove hibrida uljane repice Ms1×Rf1 (ACS-BNØØ4-7×ACS-BNØØ1-4), hibrida uljane repice Ms1×Rf2 (ACS-BNØØ4-7×ACS-BNØØ2-5) i uljane repice Topas 19/2 (ACS-BNØØ7-1) te od njih dobivenih proizvoda (priopćeno pod brojem dokumenta C(2016) 8390)

text:
               16.12.2016

               HR

               Službeni list Europske unije

               L 342/34

         PROVEDBENA ODLUKA KOMISIJE (EU) 2016/2268
   оd 14. prosinca 2016.
   o izmjeni odluka 2007/305/EZ, 2007/306/EZ i 2007/307/EZ u pogledu razdoblja tolerancije za tragove hibrida uljane repice Ms1×Rf1 (ACS-BNØØ4-7×ACS-BNØØ1-4), hibrida uljane repice Ms1×Rf2 (ACS-BNØØ4-7×ACS-BNØØ2-5) i uljane repice Topas 19/2 (ACS-BNØØ7-1) te od njih dobivenih proizvoda

         (priopćeno pod brojem dokumenta C(2016) 8390)

   (Vjerodostojan je samo tekst na njemačkom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1829/2003 Europskog parlamenta i Vijeća od 22. rujna 2003. o genetski modificiranoj hrani i hrani za životinje (1), a posebno njezin članak 8. stavak 6. i članak 20. stavak 6.,
   budući da:

               (1)

               Odlukama Komisije 2007/305/EZ (2), 2007/306/EZ (3) i 2007/307/EZ (4) utvrđuju se propisi o povlačenju s tržišta hibrida uljane repice Ms1×Rf1 (ACS-BNØØ4-7×ACS-BNØØ1-4), hibrida uljane repice Ms1×Rf2 (ACS-BNØØ4-7×ACS-BNØØ2-5) i uljane repice Topas 19/2 (ACS-BNØØ7-1), slijedom navođenja, te od njih dobivenih proizvoda („GM materijal”). Te su odluke donesene nakon što je nositelj odobrenja, Bayer CropScience AG, obavijestio Komisiju da ne namjerava podnijeti zahtjev za obnovu odobrenja za taj GM materijal u skladu s člankom 8. stavkom 4. prvim podstavkom, člankom 11., člankom 20. stavkom 4. i člankom 23. Uredbe (EZ) br. 1829/2003.

               (2)

               Svim trima odlukama predviđeno je početno prijelazno razdoblje od pet godina tijekom kojeg se dopušta stavljanje na tržište hrane i hrane za životinje koja sadržava taj GM materijal, sastoji se ili je proizvedena od njega u udjelu koji ne prelazi 0,9 % i pod uvjetom da je njegova prisutnost slučajna ili tehnički neizbježna. Svrha tog prijelaznog razdoblja bilo je uzimanje u obzir činjenice da neznatni tragovi tog GM materijala ponekad mogu biti prisutni u prehrambenim lancima, čak i nakon što je društvo Bayer CropScience AG odlučilo obustaviti prodaju sjemena dobivenog od tih genetički modificiranih organizama te čak i ako su poduzete sve mjere kako bi se izbjegla prisutnost tog GM materijala.

               (3)

               S obzirom na iskustva nakon povlačenja tog GM materijala s tržišta, Provedbenom odlukom Komisije 2012/69/EU (5) izmijenjene su sve tri odluke kako bi se prijelazno razdoblje produljilo do 31. prosinca 2016. S obzirom na prijavljenu prisutnost u tragovima, tom je Odlukom snižena tolerirana prisutnost tog GM materijala u hrani i hrani za životinje na 0,1 % masenog udjela.

               (4)

               Odlukama 2007/305/EZ, 2007/306/EZ i 2007/307/EZ utvrđen je i niz mjera koje je društvo Bayer CropScience AG moralo poduzeti kako bi osiguralo učinkovito povlačenje s tržišta tog GM materijala te obveze izvješćivanja za društvo Bayer CropScience AG.

               (5)

               U prosincu 2013. i u ožujku 2016. društvo Bayer CropScience AG izvijestilo je da su unatoč poduzetim mjerama za sprečavanje prisutnosti tih genetički modificiranih organizama u skladu s odlukama 2007/305/EZ, 2007/306/EZ i 2007/307/EZ, posljednjih godina u proizvodima od uljane repice otkriveni neznatni tragovi tih organizama. Ta stalna prisutnost u tragovima može se objasniti prirodom uljane repice, koja može dugo ostati u stanju mirovanja te poljoprivrednim praksama za prikupljanje sjemena uslijed kojih može doći do slučajnog rasipanja, čega je razinu bilo teško procijeniti na dan donošenja odluka 2007/305/EZ, 2007/306/EZ i 2007/307/EZ i Provedbene odluke 2012/69/EU. Prisutnost tragova nastavila se smanjivati.

               (6)

               U tom kontekstu primjereno je produžiti prijelazno razdoblje za još tri godine, do 31. prosinca 2019., kako bi se omogućilo potpuno uklanjanje preostalih tragova uljane repice Ms1×Rf1, Ms1×Rf2 odnosno Topas 19/2 u prehrambenim lancima.

               (7)

               Kako bi se dodatno pridonijelo uklanjanju tog GM materijala, primjereno je i da društvo Bayer CropScience AG i dalje provodi interni program u skladu s odlukama 2007/305/EZ, 2007/306/EZ i 2007/307/EZ i prikupi podatke, što je prije činilo na dobrovoljnoj osnovi, o prisutnosti takvog materijala u proizvodima od uljane repice uvezenih u Uniju iz Kanade, jedine države u kojoj je uljana repica uzgajana u komercijalne svrhe. Društvo Bayer CropScience AG trebalo bi do 1. siječnja 2019. izvijestiti Komisiju o oba aspekta.

               (8)

               Društvo Bayer CropScience AG trebalo bi osigurati stalnu dostupnost certificiranih referentnih materijala kako bi se kontrolnim laboratorijima omogućilo da provedu analizu tijekom prijelaznog razdoblja.

               (9)

               Odluke 2007/305/EZ, 2007/306/EZ i 2007/307/EZ trebalo bi stoga na odgovarajući način izmijeniti.

               (10)

               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU ODLUKU:
   Članak 1.
   Odluka 2007/305/EZ mijenja se kako slijedi:

               1.

               Članak 1. zamjenjuje se sljedećim:
               „Članak 1.
               Adresat provodi interni program kako bi osigurao djelotvorno povlačenje s tržišta ACS-BNØØ4-7, ACS-BNØØ1-4 i kombinacije hibrida uljane repice ACS-BNØØ4-7×ACS-BNØØ1-4 u uzgoju i proizvodnji sjemena te prikuplja podatke o prisutnosti tih genetički modificiranih organizama u pošiljkama uljane repice u Uniju iz Kanade.
               Adresat do 1. siječnja 2019. izvješćuje Komisiju o provedbi tog programa i o prisutnosti tih genetički modificiranih organizama u pošiljkama uljane repice u Uniju iz Kanade.”

               2.

               Članak 2. zamjenjuje se sljedećim:
               „Članak 2.
               1.   Prisutnost materijala koji sadržava, sastoji se ili je proizveden od ACS-BNØØ4-7, ACS-BNØØ1-4 i kombinacije hibrida uljane repice ACS-BNØØ4-7×ACS-BNØØ1-4 u hrani ili hrani za životinje prijavljenoj u skladu s člankom 8. stavkom 1. točkom (a) i člankom 20. stavkom 1. Uredbe (EZ) br. 1829/2003 tolerira se do 31. prosinca 2019. pod uvjetom da je ta prisutnost:

                           (a)

                           slučajna ili tehnički neizbježna; i

                           (b)

                           u udjelu koji ne prelazi 0,1 % masenog udjela.

                     2.   Adresat osigurava dostupnost certificiranih referentnih materijala za uljanu repicu ACS-BNØØ4-7×ACS-BNØØ1-4 preko Američkog udruženja naftnih kemičara na https://www.aocs.org/attain-lab-services/certified-reference-materials-(crms).”

               3.

               Prilog se briše.

         Članak 2.
   Odluka 2007/306/EZ mijenja se kako slijedi:

               1.

               Članak 1. zamjenjuje se sljedećim:
               „Članak 1.
               Adresat provodi interni program kako bi osigurao djelotvorno povlačenje s tržišta ACS-BNØØ4-7, ACS-BNØØ2-5 i kombinacije hibrida uljane repice ACS-BNØØ4-7×ACS-BNØØ2-5 u uzgoju i proizvodnji sjemena te prikuplja podatke o prisutnosti tih genetički modificiranih organizama u pošiljkama uljane repice u Uniju iz Kanade.
               Adresat do 1. siječnja 2019. izvješćuje Komisiju o provedbi tog programa i o prisutnosti tih genetički modificiranih organizama u pošiljkama uljane repice u Uniju iz Kanade.”

               2.

               Članak 2. zamjenjuje se sljedećim:
               „Članak 2.
               1.   Prisutnost materijala koji sadržava, sastoji se ili je proizveden od ACS-BNØØ4-7, ACS-BNØØ2-5 i kombinacije hibrida uljane repice ACS-BNØØ4-7×ACS-BNØØ2-5 u hrani ili hrani za životinje prijavljenoj u skladu s člankom 8. stavkom 1. točkom (a) i člankom 20. stavkom 1. Uredbe (EZ) br. 1829/2003 tolerira se do 31. prosinca 2019. pod uvjetom da je ta prisutnost:

                           (a)

                           slučajna ili tehnički neizbježna; i

                           (b)

                           u udjelu koji ne prelazi 0,1 % masenog udjela.

                     2.   Adresat osigurava dostupnost certificiranih referentnih materijala za uljanu repicu ACS-BNØØ4-7×ACS-BNØØ2-5 preko Američkog udruženja naftnih kemičara na https://www.aocs.org/attain-lab-services/certified-reference-materials-(crms).”

               3.

               Prilog se briše.

         Članak 3.
   Članak 1. Odluke 2007/307/EZ zamjenjuje se sljedećim:

      „Članak 1.
      1.   Adresat provodi interni program kako bi osigurao djelotvorno povlačenje s tržišta uljane repice ACS-BNØØ7-1 u uzgoju i proizvodnji sjemena te prikuplja podatke o prisutnosti tog genetički modificiranog organizma u pošiljkama uljane repice u Uniju iz Kanade.
      Adresat do 1. siječnja 2019. izvješćuje Komisiju o provedbi tog programa i o prisutnosti tih genetički modificiranih organizama u pošiljkama uljane repice u Uniju iz Kanade.
      2.   Prisutnost materijala koji sadržava, sastoji se ili je proizveden od uljane repice ACS-BNØØ7-1 u hrani ili hrani za životinje prijavljenoj u skladu s člankom 8. stavkom 1. točkom (a) i člankom 20. stavkom 1. Uredbe (EZ) br. 1829/2003 tolerira se do 31. prosinca 2019. pod uvjetom da je ta prisutnost:

                  (a)

                  slučajna ili tehnički neizbježna; i

                  (b)

                  u udjelu koji ne prelazi 0,1 % masenog udjela.

            3.   Adresat osigurava dostupnost certificiranih referentnih materijala za uljanu repicu ACS- BNØØ7-1 preko Američkog udruženja naftnih kemičara na https://www.aocs.org/attain-lab-services/certified-reference-materials-(crms).”

   Članak 4.
   Unosi u registar Zajednice genetski modificirane hrane i hrane za životinje, kako je predviđeno člankom 28. Uredbe (EZ) br. 1829/2003, u pogledu ACS-BNØØ4-7, ACS-BNØØ1-4 i kombinacije hibrida uljane repice ACS-BNØØ4-7×ACS-BNØØ1-4, ACS-BNØØ4-7, ACS-BNØØ2-5 i kombinacije hibrida uljane repice ACS-BNØØ4-7×ACS-BNØØ2-5 i uljane repice ACS-BNØØ7-1 mijenjaju se kako bi se ova Odluka uzela u obzir.
   Članak 5.
   Ova je Odluka upućena trgovačkom društvu Bayer CropScience AG, Alfred-Nobel-Str. 50, D-40789 Monheim am Rhein, Njemačka.

      Sastavljeno u Bruxellesu 14. prosinca 2016.

            Za Komisiju

         Vytenis ANDRIUKAITIS

            Član Komisije

      (1)  SL L 268, 18.10.2003., str. 1.

      (2)  Odluka Komisije 2007/305/EZ od 25. travnja 2007. o povlačenju s tržišta hibrida uljane repice Ms1×Rf1 (ACS-BNØØ4-7×ACS-BNØØ1-4) i od nje dobivenih proizvoda (SL L 117, 5.5.2007., str. 17.).

      (3)  Odluka Komisije 2007/306/EZ od 25. travnja 2007. o povlačenju s tržišta hibrida uljane repice Ms1×Rf2 (ACS-BNØØ4-7×ACS-BNØØ2-5) i od nje dobivenih proizvoda (SL L 117, 5.5.2007., str. 20.).

      (4)  Odluka Komisije 2007/307/EZ od 25. travnja 2007. o povlačenju s tržišta uljane repice Topas 19/2 (ACS-BNØØ7-1) i od nje dobivenih proizvoda (SL L 117, 5.5.2007., str. 23.).

      (5)  Provedbena odluka Komisije 2012/69/EU od 3. veljače 2012. o izmjeni odluka 2007/305/EZ, 2007/306/EZ i 2007/307/EZ u pogledu razdoblja tolerancije za tragove hibrida uljane repice Ms1×Rf1 (ACS-BNØØ4-7×ACS-BNØØ1-4), hibrida uljane repice Ms1×Rf2 (ACS-BNØØ4-7×ACS-BNØØ2-5) i uljane repice Topas 19/2 (ACS-BNØØ7-1) te od njih dobivenih proizvoda (SL L 34, 7.2.2012., str. 12.).


title: 2012/274/EU: Provedbena odluka Komisije od 24. travnja 2012. o određivanju druge skupine regija za početak rada Viznog informacijskog sustava (VIS) (priopćena pod brojem dokumenta C(2012) 2505)

text:
               19/Sv. 10

               HR

               Službeni list Europske unije

               293

         32012D0274

               L 134/20

               SLUŽBENI LIST EUROPSKE UNIJE

         PROVEDBENA ODLUKA KOMISIJE
   od 24. travnja 2012.
   o određivanju druge skupine regija za početak rada Viznog informacijskog sustava (VIS)
   (priopćena pod brojem dokumenta C(2012) 2505)
   (2012/274/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 767/2008 Europskog parlamenta i Vijeća od 9. srpnja 2008. o Viznom informacijskom sustavu (VIS) i razmjeni podataka između država članica o vizama za kratkotrajni boravak (Uredba VIS) (1), a posebno njezin članak 48. stavak 4.,
   budući da:

               (1)

               Članak 48. Uredbe (EZ) br. 767/2008 predviđa postupnu provedbu aktivnosti VIS-a. Komisija u svojoj Odluci 2010/49/EZ (2) određuje prve regije za početak rada VIS-a. Uzimajući u obzir početak rada VIS-a 11. listopada 2011., treba odrediti drugu skupinu regija u kojima će se podaci koje treba obraditi u VIS-u, uključujući fotografije i otiske prstiju, prikupljati i prosljeđivati u sustav VIS za sve zahtjeve za izdavanje viza u dotičnoj regiji.

               (2)

               Člankom 48. stavkom 4. Uredbe (EZ) br. 767/2008 predviđeno je da se skupina regija u kojima će se započeti primjenjivati VIS odredi na temelju sljedećih kriterija: opasnosti od nezakonitog useljavanja, opasnosti za nacionalnu sigurnost država članica te izvedivosti prikupljanja biometrijskih podataka iz svih lokacija u dotičnoj regiji.

               (3)

               Komisija je za različite regije napravila procjenu, uzimajući u obzir, za prvi kriterij, elemente kao što su prosječna stopa odbijanja izdavanja vize, stopa odbijanja ulaska i stopa državljana trećih zemalja za koje je utvrđena nezakonita prisutnost na državnom području država članica; za drugi kriterij, procjenu opasnosti koju je izvršio Europol; i za treći kriterij, činjenicu da se od donošenja Odluke 2010/49/EZ razina konzularnih predstavništava u svim regijama u svijetu povećala.

               (4)

               Na temelju te ocjene regije u kojima bi trebalo započeti prikupljanje podataka i njihovo prosljeđivanje u VIS za sve zahtjeve za izdavanje viza su sljedeće: Zapadna Afrika, Središnja Afrika, Istočna Afrika, Južna Afrika, Južna Amerika, Središnja Azija, Jugoistočna Azija.

               (5)

               Okupirano palestinsko područje zbog tehničkih je poteškoća, koje bi mogle nastati pri opremanju predmetnih konzularnih predstavništava ili ureda, isključeno iz regije Bliski istok za koju važi Odluka 2010/49/EZ. Kako bi se spriječila praznina u borbi protiv nezakonitog useljavanja i zaštite unutarnje sigurnosti i vodeći računa o vremenu preostalom državama članicama imaju za rješavanje tehničkih poteškoća, okupirano palestinsko područje bi trebalo biti jedanaesta regija u kojoj bi trebalo započeti prikupljanje podataka i njihovo prosljeđivanje u VIS za sve zahtjeve za izdavanje viza.

               (6)

               Datum početka rada u svakoj od tih regija određuje Komisija u skladu s člankom 48. stavkom 3. Uredbe (EZ) br. 767/2008.

               (7)

               Za određivanje dodatnih regija, naknadno bi trebalo donijeti dodatne odluke na temelju dodatne i ažurirane ocjene tih drugih regija, u skladu s odgovarajućim kriterijima i iskustvom pri provedbi u regijama određenima Odlukom 2010/49/EZ i ovom Odlukom.

               (8)

               Budući da se Uredba VIS temelji na schengenskoj pravnoj stečevini, Danska je u skladu s člankom 5. Protokola o stajalištu Danske, priloženog Ugovoru o Europskoj uniji i Ugovoru o osnivanju Europske zajednice, obavijestila da je Uredbu VIS prenijela u svoje nacionalno pravo. Stoga je za Dansku u skladu s međunarodnim pravom obvezna provesti ovu Odluku.

               (9)

               Ova Odluka predstavlja razvoj odredaba schengenske pravne stečevine u kojoj Ujedinjena Kraljevina ne sudjeluje u skladu s Odlukom Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (3). Ova Odluka stoga za Ujedinjenu Kraljevinu nije obvezujuća i na nju se ne primjenjuje.

               (10)

               Ova Odluka predstavlja razvoj odredaba schengenske pravne stečevine u kojoj Irska ne sudjeluje u skladu s Odlukom Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (4). Ova Odluka stoga nije za Irsku obvezujuća i na nju se ne primjenjuje.

               (11)

               Što se tiče Islanda i Norveške, ova Odluka predstavlja razvoj odredaba schengenske pravne stečevine u smislu Sporazuma kojeg su sklopili Vijeće Europske unije i Republika Island i Kraljevina Norveška o pridruživanju Islanda i Norveške provedbi, primjeni i razvoju schengenske pravne stečevine (5), koje spadaju u područje iz članka 1. točke B Odluke Vijeća 1999/437/EZ (6) o određenim dogovorima za primjenu tog Sporazuma.

               (12)

               Što se tiče Švicarske, ova Odluka predstavlja razvoj odredaba schengenske pravne stečevine u smislu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (7), koje spadaju u područje iz članka 1. točke B Odluke 1999/437/EZ u vezi s člankom 3. Odluke Vijeća 2008/146/EZ (8).

               (13)

               Što se tiče Lihtenštajna, ova Odluka predstavlja razvoj odredaba schengenske pravne stečevine u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine koje spadaju u područje iz članka 1. točke B Odluke 1999/437/EZ u vezi s člankom 3. Odluke Vijeća 2011/350/EU (9).

               (14)

               Što se tiče Cipra, ova Uredba predstavlja akt koji se temelji na schengenskoj pravnoj stečevini ili je na koji drugi način s njom povezan, u smislu članka 3. stavka 2. Akta o pristupanju iz 2003.

               (15)

               Što se tiče Bugarske i Rumunjske, ova Odluka predstavlja akt koji se temelji na schengenskoj pravnoj stečevini ili je na koji drugi način s njom povezan u smislu članka 4. stavka 2. Akta o pristupanju iz 2005.

               (16)

               Mjere predviđene ovom Odlukom u skladu su s mišljenjem Odbora koji je osnovan na temelju članka 51. stavka 1. Uredbe (EZ) br. 1987/2006 Europskog parlamenta i Vijeća od 20. prosinca 2006. o uspostavi, radu i uporabi druge generacije Schengenskog informacijskog sustava (SIS II) (10),

         DONIJELO JE OVU ODLUKU:
   Članak 1.
   Poslije regija određenih Odlukom 2010/49/EZ prikupljanje podataka i njihovo prosljeđivanje u Vizni informacijski sustav (VIS) u skladu s člankom 48. stavkom 3. Uredbe (EZ) br. 767/2008 započinje u sljedećim regijama:

               —

               Četvrta regija

                           —

                           Benin,

                           —

                           Burkina Faso,

                           —

                           Kabo Verde,

                           —

                           Côte d’Ivoire,

                           —

                           Gambija,

                           —

                           Gana,

                           —

                           Gvineja,

                           —

                           Gvineja Bisau,

                           —

                           Liberija,

                           —

                           Mali,

                           —

                           Niger,

                           —

                           Nigerija,

                           —

                           Senegal,

                           —

                           Sijera Leone,

                           —

                           Togo,

               —

               Peta regija

                           —

                           Burundi,

                           —

                           Kamerun,

                           —

                           Srednjoafrička Republika,

                           —

                           Čad,

                           —

                           Kongo,

                           —

                           Demokratska Republika Kongo,

                           —

                           Ekvatorska Gvineja,

                           —

                           Gabon,

                           —

                           Ruanda,

                           —

                           Sveti Toma i Prinsipe,

               —

               Šesta regija

                           —

                           Komori,

                           —

                           Džibuti,

                           —

                           Eritreja,

                           —

                           Etiopija,

                           —

                           Kenija,

                           —

                           Madagaskar,

                           —

                           Mauricijus,

                           —

                           Sejšeli,

                           —

                           Somalija,

                           —

                           Južni Sudan,

                           —

                           Sudan,

                           —

                           Tanzanija,

                           —

                           Uganda,

               —

               Sedma regija

                           —

                           Angola,

                           —

                           Bocvana,

                           —

                           Lesoto,

                           —

                           Malavi,

                           —

                           Mozambik,

                           —

                           Namibija,

                           —

                           Južna Afrika,

                           —

                           Kraljevina Svazi,

                           —

                           Zambija,

                           —

                           Zimbabve.

               —

               Osma regija

                           —

                           Argentina,

                           —

                           Bolivija,

                           —

                           Brazil,

                           —

                           Čile,

                           —

                           Kolumbija,

                           —

                           Ekvador,

                           —

                           Paragvaj,

                           —

                           Peru,

                           —

                           Urugvaj,

                           —

                           Venezuela,

               —

               Deveta regija

                           —

                           Kazakstan,

                           —

                           Kirgistan,

                           —

                           Tadžikistan,

                           —

                           Turkmenistan,

                           —

                           Uzbekistan.

               —

               Deseta regija

                           —

                           Brunej,

                           —

                           Burma/Mjanmar,

                           —

                           Kambodža,

                           —

                           Indonezija,

                           —

                           Laos,

                           —

                           Malezija,

                           —

                           Filipini,

                           —

                           Singapur,

                           —

                           Tajland,

                           —

                           Vijetnam.

               —

               Jedanaesta regija
               Okupirano palestinsko područje

         Članak 2.
   Ova je Odluka upućena Kraljevini Belgiji, Republici Bugarskoj, Češkoj Republici, Saveznoj Republici Njemačkoj, Republici Estoniji, Helenskoj Republici, Kraljevini Španjolskoj, Francuskoj Republici, Talijanskoj Republici, Republici Cipru, Republici Latviji, Republici Litvi, Velikom Vojvodstvu Luksemburgu, Mađarskoj, Republici Malti, Kraljevini Nizozemskoj, Republici Austriji, Republici Poljskoj, Portugalskoj Republici, Rumunjskoj, Republici Sloveniji, Slovačkoj Republici, Republici Finskoj i Kraljevini Švedskoj.

      Sastavljeno u Bruxellesu 24. travnja 2012.

            Za Komisiju

         Cecilia MALMSTRÖM

            Članica Komisije

      (1)  SL L 218, 13.8.2008., str. 60.

      (2)  SL L 23, 27.1.2010., str. 62.

      (3)  SL L 131, 1.6.2000., str. 43.

      (4)  SL L 64, 7.3.2002., str. 20.

      (5)  SL L 176, 10.7.1999., str. 36.

      (6)  SL L 176, 10.7.1999., str. 31.

      (7)  SL L 53, 27.2.2008., str. 52.

      (8)  SL L 53, 27.2.2008., str. 1.

      (9)  SL L 160, 18.6.2011., str. 19.

      (10)  SL L 381, 28.12.2006., str. 4.


title: 2013/732/EU: Provedbena odluka Komisije оd 9. prosinca 2013. o zaključcima u vezi s najboljim raspoloživim tehnikama (NRT) za proizvodnju klornih lužina, na temelju Direktive 2010/75/EU Europskog parlamenta i Vijeća o industrijskim emisijama (priopćeno pod brojem dokumenta C(2013) 8589)  Tekst značajan za EGP

text:
               11.12.2013

               HR

               Službeni list Europske unije

               L 332/34

         PROVEDBENA ODLUKA KOMISIJE
   оd 9. prosinca 2013.
   o zaključcima u vezi s najboljim raspoloživim tehnikama (NRT) za proizvodnju klornih lužina, na temelju Direktive 2010/75/EU Europskog parlamenta i Vijeća o industrijskim emisijama
   (priopćeno pod brojem dokumenta C(2013) 8589)
   (Tekst značajan za EGP)
   (2013/732/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2010/75/EU Europskog parlamenta i Vijeća od 24. studenoga 2010. o industrijskim emisijama (integrirano sprečavanje i kontrola onečišćenja) (1), a posebno njezin članak 13. stavak 5.,
   budući da:

               (1)

               Člankom 13. stavkom 1. Direktive 2010/75/EU od Komisije se zahtijeva da organizira razmjenu podataka o industrijskim emisijama s državama članicama, predmetnim industrijama i nevladinim organizacijama koje promiču zaštitu okoliša kako bi se olakšalo sastavljanje referentnih dokumenata o najboljim raspoloživim tehnikama (NRT), kako su definirani u članku 3. stavku 11. te Direktive.

               (2)

               U skladu s člankom 13. stavkom 2. Direktive 2010/75/EU, razmjena podataka odnosi se na rad postrojenja i tehnika u smislu emisija, prema potrebi izražen u obliku kratkoročnih i dugoročnih prosjeka i s time povezanih referentnih uvjeta, potrošnje i prirode sirovina, potrošnje vode, korištenja energije i stvaranja otpada, na tehnike koje su korištene, praćenje koje je povezano s njima, učinke prijenosa onečišćenja s medija na medij, ekonomsku i tehničku održivost i njihov razvoj te na najbolje raspoložive tehnike i tehnike u nastajanju koje su utvrđene nakon razmatranja pitanja iz članka 13. stavka 2. točaka (a) i (b) te Direktive.

               (3)

               „Zaključci o NRT-u” kako su definirani člankom 3. stavkom 12. Direktive 2010/75/EU ključni su element referentnih dokumenata o NRT-u i njima se propisuju zaključci o najboljim raspoloživim tehnikama, njihov opis, podaci za procjenu njihove primjenjivosti, razine emisije povezane s najboljim raspoloživim tehnikama, povezano praćenje, povezane razine potrošnje i prema potrebi odgovarajuće mjere za oporavak lokacije.

               (4)

               U skladu s člankom 14. stavkom 3. Direktive 2010/75/EU, zaključci o NRT-u referenca su za utvrđivanje uvjeta dozvole za postrojenja obuhvaćenih poglavljem II. te Direktive.

               (5)

               Člankom 15. stavkom 3. Direktive 2010/75/EU od nadležnog se tijela zahtijeva utvrđivanje graničnih vrijednosti emisije koje osiguravaju da, u normalnim radnim uvjetima, emisije ne prelaze razine emisije povezane s najboljim raspoloživim tehnikama, kako je propisano u odlukama o zaključcima o NRT-u iz članka 13. stavka 5. Direktive 2010/75/EU.

               (6)

               Člankom 15. stavkom 4. Direktive 2010/75/EU predviđena su odstupanja od zahtjeva utvrđenog člankom 15. stavkom 3. samo u slučaju kada su troškovi za dostizanje razina emisija povezanih s NRT-om nerazmjerno visoki u usporedbi s koristima za okoliš zbog geografskog položaja, lokalnih uvjeta okoliša ili tehničkih karakteristika predmetnog postrojenja.

               (7)

               Člankom 16. stavkom 1. Direktive 2010/75/EU predviđeno je da se zahtjevi za praćenje stanja iz dozvole iz članka 14. stavka 1. točke (c) Direktive temelje na zaključcima o praćenju koji su opisani u zaključcima o NRT-u.

               (8)

               U skladu s člankom 21. stavkom 3. Direktive 2010/75/EU, u roku od 4 godine od objavljivanja odluka o zaključcima o NRT-u nadležno tijelo treba ponovno razmotriti i, prema potrebi, ažurirati sve uvjete dozvole te osigurati sukladnost postrojenja s tim uvjetima dozvole.

               (9)

               Odlukom Komisije od 16. svibnja 2011. osniva se forum (2) za razmjenu podataka u skladu s člankom 13. Direktive 2010/75/EU o industrijskim emisijama, koji je sastavljen od predstavnika država članica, predmetnih industrija i nevladinih organizacija koje promiču zaštitu okoliša.

               (10)

               U skladu s člankom 13. stavkom 4. Direktive 2010/75/EU, Komisija je 6. lipnja 2013. dobila mišljenje tog foruma o predloženom sadržaju referentnog dokumenta o NRT-u za proizvodnju klornih lužina i stavila ga na uvid javnosti (3).

               (11)

               Mjere predviđene ovom Odlukom u skladu su s mišljenjem odbora osnovanog člankom 75. stavkom 1. Direktive 2010/75/EU,

         DONIJELA JE OVU ODLUKU:
   Članak 1.
   Zaključci o NRT-u za proizvodnju klornih lužina utvrđeni su u Prilogu ovoj Odluci.
   Članak 2.
   Ova je Odluka upućena državama članicama.

      Sastavljeno u Bruxellesu 9. prosinca 2013.

            Za Komisiju

         Janez POTOČNIK

            Član Komisije

      (1)  SL L 334, 17.12.2010., str. 17.

      (2)  SL C 146, 17.5.2011., str. 3.

      (3)  https://circabc.europa.eu/w/browse/d4fbf23d-0da7-47fd-a954-0ada9ca91560

      PRILOG

         ZAKLJUČCI O NAJBOLJIM RASPOLOŽIVIM TEHNIKAMA (NRT) ZA PROIZVODNJU KLORNIH LUŽINA

      PODRUČJE PRIMJENE
               37
            OPĆA RAZMATRANJA
               38
            DEFINICIJE
               38
            ZAKLJUČCI O NRT-u
               39

                  1.

               Tehnika članaka
               39

                  2.

               Stavljanje izvan pogona ili pretvorba živinih postrojenja
               39

                  3.

               Stvaranje otpadnih voda
               41

                  4.

               Energetska učinkovitost
               42

                  5.

               Praćenje emisija
               43

                  6.

               Emisije u zrak
               44

                  7.

               Emisije u vodu
               45

                  8.

               Stvaranje otpada
               47

                  9.

               Saniranje lokacije
               47
            GLOSAR
               48
            PODRUČJE PRIMJENE
      Ovim su zaključcima o NRT-u obuhvaćene određene industrijske aktivnosti navedene u Prilogu I. odjeljku 4.2. točkama (a) i (c) Direktive 2010/75/EU, točnije proizvodnja klor-alkalnih kemikalija (klor, vodik, kalijev hidroksid i natrijev hidroksid) elektrolizom otopine soli.
      Ovim su zaključcima o NRT-u posebno obuhvaćeni sljedeći postupci i aktivnosti:

                  —

                  skladištenje soli,

                  —

                  priprema, pročišćavanje i ponovno zasićivanje otopine soli,

                  —

                  elektroliza otopine soli,

                  —

                  koncentracija, pročišćavanje, skladištenje kalijeva/natrijeva hidroksida i rukovanje njime,

                  —

                  hlađenje, sušenje, pročišćavanje, kompresija, ukapljivanje, skladištenje klora i rukovanje njime,

                  —

                  hlađenje, pročišćavanje, kompresija, skladištenje vodika i rukovanje njime,

                  —

                  pretvorba živinih postrojenja u postrojenja s membranskim člankom,

                  —

                  stavljanje izvan pogona postrojenja u kojima se koristi tehnika živinih članaka,

                  —

                  saniranje lokacija za proizvodnju klornih lužina.

            Ovi se zaključci o NRT-u ne odnose na sljedeće aktivnosti i postupke:

                  —

                  elektrolizu klorovodične kiseline za proizvodnju klora,

                  —

                  elektrolizu otopine soli za proizvodnju natrijevog klorata; to je obuhvaćeno referentnim dokumentom o NRT-u o baznoj anorganskoj kemijskoj industriji – krutine i ostalo (Large Volume Inorganic Chemicals – Solids and Others Industry – LVIC-S),

                  —

                  elektrolizu rastaljenih soli za proizvodnju alkalijskih ili zemnoalkalijskih metala i klora; to je obuhvaćeno referentnim dokumentom o NRT-u o proizvodnji obojenih metala (Non-ferrous Metals Industries – NFM),

                  —

                  proizvodnju posebnih tvari kao što su alkoholati, ditioniti i alkalijski metali, uporabom amalgama alkalijskih metala proizvedenih tehnikom živinog članka,

                  —

                  proizvodnju klora, vodika ili kalijeva/natrijeva hidroksida postupcima koji nisu elektroliza.

            Ovi se zaključci o NRT-u ne odnose na sljedeće aspekte proizvodnje klornih lužina, budući da su oni obuhvaćeni referentnim dokumentom o NRT-u o Zajedničkim sustavima obrade/gospodarenja otpadnim vodama i otpadnim plinovima u kemijskom sektoru (Common Waste Water and Waste Gas Treatment/Management Systems in the Chemical Sector – CWW):

                  —

                  obradu otpadnih voda u postrojenjima za naknadnu obradu,

                  —

                  sustave gospodarenja okolišem,

                  —

                  emisije buke.

            Ostali su referentni dokumenti značajni za aktivnosti obuhvaćene ovim zaključcima o NRT-u sljedeći:

                  Referentni dokument

                  Predmet

                  Zajednički sustavi obrade/gospodarenja otpadnim vodama i otpadnim plinovima u kemijskom sektoru BREF (CWW)

                  Zajednički sustavi obrade/gospodarenja otpadnim vodama i otpadnim plinovima

                  Ekonomija i prijenos onečišćenja između medija (Economics and Cross-Media Effects – ECM)

                  Ekonomski učinci tehnika i učinci tehnika na prijenos onečišćenja između medija

                  Emisije iz procesa skladištenja (Emissions from Storage – EFS)

                  Skladištenje i rukovanje materijalima

                  Energetska učinkovitost (Energy Efficiency – ENE)

                  Opći aspekti energetske učinkovitosti

                  Industrijski sustavi hlađenja (Industrial Cooling Systems – ICS)

                  Neizravno hlađenje vodom

                  Veliki uređaji za loženje (Large Combustion Plants – LCP)

                  Uređaji za loženje nazivne toplinske snage od 50 MW ili više

                  Osnovna načela praćenja (General Principles of Monitoring – MON)

                  Opći aspekti praćenja emisija i potrošnje

                  Spalionice otpada (Waste Incineration – WI)

                  Spalionice otpada

                  Industrije za obradu otpada (Waste Treatments Industries – WT)

                  Obrada otpada

            OPĆA RAZMATRANJA
      Tehnike koje su navedene i opisane u ovim zaključcima o NRT-u nisu ni obvezujuće ni iscrpne. Mogu se koristiti i druge tehnike koje osiguravaju barem jednakovrijedan stupanj zaštite okoliša.
      Osim ako je navedeno drugačije, zaključci o NRT-u općenito se primjenjuju.
      Razine emisija povezane s najboljim raspoloživim tehnikama za emisije u zrak iz ovih zaključaka o NRT-u odnose se na:

                  —

                  razine koncentracija izražene kao masa emitiranih tvari po volumenu otpadnog plina u standardnim uvjetima (273,15 K, 101,3 kPa), nakon odbijanja sadržaja vode, ali bez korekcije sadržaja kisika, jedinicom mg/m3,

            razine emisija povezane s NRT-om za emisije u vodu iz ovih zaključaka o NRT-u odnose se na:

                  —

                  razine koncentracija izražene kao masa ispuštenih tvari po volumenu otpadne vode, jedinicom mg/l.

            DEFINICIJE
      Za potrebe ovih zaključaka o NRT-u primjenjuju se sljedeće definicije:

                  Pojam

                  Definicija

                  Novi pogon

                  Pogon koji se prvi puta pušta u pogon u postrojenju nakon objave ovih zaključaka o NRT-u ili potpuna zamjena pogona na postojećim temeljima postrojenja nakon objave ovih zaključaka o NRT-u.

                  Postojeći pogon

                  Pogon koji nije novi pogon.

                  Nova jedinica za ukapljivanje klora

                  Jedinica za ukapljivanje klora koja se prvi puta koristi u pogonu nakon objave ovih zaključaka o NRT-u ili potpuna zamjena jedinice za ukapljivanje klora nakon objave ovih zaključaka o NRT-u.

                  Klor i klorov dioksid, izražen kao Cl2

                  Zbroj klora (Cl2) i klorovog dioksida (ClO2) izmjerenih zajedno, izražen kao klor (Cl2).

                  Slobodni klor, izražen kao Cl2

                  Zbroj otopljenog elementarnog klora, hipoklorita, hipoklorične kiseline, otopljenog elementarnog broma, hipobromita i hipobromaste kiseline izmjerenih zajedno, izražen kao Cl2

                  Živa, izražena kao Hg

                  Zbroj svih anorganskih i organskih živinih vrsta izmjerenih zajedno, izražen kao Hg.

            ZAKLJUČCI O NRT-U
      1.   Tehnika članaka

         NRT 1: U NRT-u za proizvodnju klornih lužina treba koristiti jednu od dolje navedenih tehnika ili njihovu kombinaciju. Uporaba živinih članaka ne može se ni u kojem slučaju smatrati NRT-om. Uporaba azbestnih dijafragma nije NRT.

                  Tehnika

                  Opis

                  Primjenjivost

                  a

                  Tehnika bipolarnog membranskog članka

                  Membranski članci sastoje se od anode i katode koje su odvojene membranom. U bipolarnoj konfiguraciji pojedinačni su membranski članci međusobno električno povezani u serijama.

                  Općenito se primjenjuje.

                  b

                  Tehnika monopolarnog membranskog članka

                  Membranski članci sastoje se od anode i katode koje su odvojene membranom. U monopolarnoj konfiguraciji pojedinačni su membranski članci međusobno usporedno električno povezani.

                  Ne primjenjuje se na nove pogone s kapacitetom klora > 20 kt/g.

                  c

                  Tehnika članka s dijafragmom bez azbesta

                  Članci s dijafragmom bez azbesta sastoje se od anode i katode koje su odvojene dijafragmom bez azbesta. Pojedinačni članci međusobno su električno povezani u serijama (bipolarno) ili usporedno (monopolarni).

                  Općenito se primjenjuje.

            2.   Stavljanje izvan pogona ili pretvorba živinih postrojenja

         NRT 2: Kako bi se kod stavljanja izvan pogona ili pretvorbe živinih postrojenja smanjile emisije žive te stvaranje otpada onečišćenog živom, NRT-om treba izraditi i provesti plan zatvaranja pogona koji sadržava sve sljedeće značajke:

                  i.

                  uključivanje određenog broja osoblja s iskustvom u vođenju bivšeg pogona u sve faze izrade i provedbe;

                  ii.

                  osiguravanje postupaka i uputa za sve faze provedbe;

                  iii.

                  osiguravanje detaljnog programa osposobljavanja i nadzora za osoblje koje nema iskustva u rukovanju živom;

                  iv.

                  određivanje količine metalne žive za oporabu i procjena količine otpada za odlaganje i u njemu sadržanog onečišćenja živom;

                  v.

                  osiguravanje radnog prostora koji je:

                              (a)

                              pokriven krovom;

                              (b)

                              opremljen glatkim, kosim i nepropusnim podom na kojem se prolivena živa usmjerava u sabirni prostor;

                              (c)

                              dobro osvijetljen;

                              (d)

                              bez zapreka i krhotina koje bi mogle upiti živu;

                              (e)

                              opskrbljen vodom za pranje;

                              (f)

                              povezan sa sustavom za obradu otpadnih voda;

                  vi.

                  pražnjenje članaka i prijenos metalne žive u spremnike na način:

                              (a)

                              da sustav ostane zatvoren, ako je moguće;

                              (b)

                              da se živa ispere;

                              (c)

                              da se za prijenos koristi gravitacija, ako je moguće;

                              (d)

                              da se iz žive uklone krute nečistoće, ako je moguće;

                              (e)

                              da se spremnici napune do ≤ 80 % njihove zapremine;

                              (f)

                              da se spremnici hermetički zatvore nakon punjenja;

                              (g)

                              da se prazni članci operu i nakon toga napune vodom;

                  vii.

                  izvođenje svih operacija demontiranja i rušenja tako da se:

                              (a)

                              vruće rezanje zamijeni hladnim, ako je moguće;

                              (b)

                              onečišćena oprema pohrani u prikladnom prostoru;

                              (c)

                              često pere pod u radnom prostoru;

                              (d)

                              prolivena živa brzo ukloni usisavačima opremljenim filtrima s aktivnim ugljenom;

                              (e)

                              vodi računa o tokovima otpadnih voda;

                              (f)

                              otpad onečišćen živom odvoji od otpada koji nije onečišćen;

                              (g)

                              otpad onečišćen živom dekontaminira mehaničkom i fizikalnom obradom (npr. ispiranjem, ultrazvučnim vibracijama, usisavačima), kemijskom obradom (npr. pranjem u hipokloritu, kloriranoj otopini soli ili vodikovom peroksidu) i/ili toplinskom obradom (npr. destilacijom/retortiranjem);

                              (h)

                              dekontaminirana oprema ponovo koristi ili reciklira, ako je moguće;

                              (i)

                              objekt dekontaminira čišćenjem zidova i podova te njihovim oblaganjem ili premazivanjem kako bi bili nepropusni u slučaju ponovnog korištenja objekta;

                              (j)

                              sustavi za sakupljanje otpadnih voda dekontaminiraju ili obnavljaju u samom pogonu ili oko njega;

                              (k)

                              radni prostor ograniči i ventilacijski zrak obradi ako se očekuju visoke koncentracije žive (npr. kod visokotlačnog pranja); tehnike obrade ventilacijskog zraka uključuju adsorpciju jodiranim ili sumporiranim aktivnim ugljenom, skrubiranje hipokloritom ili kloriranom slanom otopinom ili dodavanje klora za stvaranje krutog diživinog diklorida;

                              (l)

                              otpadna voda koje sadržava živu obradi, uključujući vodu od čišćenja zaštitne opreme;

                              (m)

                              prati prisutnost žive u zraku, vodi i otpadu u odgovarajućem razdoblju nakon stavljanja izvan pogona ili pretvorbe;

                  viii.

                  prema potrebi, privremeno skladištenje metalne žive na licu mjesta u skladištima koja su:

                              (a)

                              dobro osvijetljena i zaštićena od atmosferskog utjecaja;

                              (b)

                              opremljena prikladnom sekundarnom izolacijom koja može zadržati 110 % tekućeg obujma bilo kojeg pojedinačnog spremnika;

                              (c)

                              bez zapreka i krhotina koje bi mogle upiti živu;

                              (d)

                              opremljena usisavačima s filtrima s aktivnim ugljenom;

                              (e)

                              periodično pregledavana, vizualno i opremom za praćenje žive;

                  ix.

                  prema potrebi, prijevoz, moguća daljnja obrada i odlaganje otpada.

         NRT 3: Kako bi se kod stavljanja izvan pogona ili pretvorbe živinih postrojenja smanjile emisije žive u vodu, NRT-om treba koristiti jednu od dolje navedenih tehnika ili njihove kombinacije.

                  Tehnika

                  Opis

                  a

                  Oksidacija i izmjena iona

                  Oksidirajućim agensima kao što su hipoklorit, klor ili vodikov peroksid živa se u potpunosti pretvara u svoj oksidirani oblik, koji se naknadno uklanja smolama ionskog izmjenjivača.

                  b

                  Oksidacija i taloženje

                  Oksidirajućim agensima kao što su hipoklorit, klor ili vodikov peroksid živa se u potpunosti pretvara u svoj oksidirani oblik, koji se naknadno uklanja taloženjem kao živin sulfid, nakon čega slijedi filtracija.

                  c

                  Redukcija i adsorpcija aktivnim ugljenom

                  Redukcijskim agensima, kao što je hidroksilamin, živa se u potpunosti pretvara u svoj elementarni oblik, koji se naknadno uklanja srašćivanjem i obnavljanjem metalne žive, nakon čega slijedi adsorpcija aktivnim ugljenom.

            Razina ekološke učinkovitosti povezane s NRT-om (1) za emisije žive u vodu, izražene kao Hg, na izlazu iz jedinice za obradu žive tijekom zatvaranja ili pretvorbe pogona iznosi 3–15 μg/l u svakodnevnim složenim uzorcima koji su proporcionalni 24-satnom toku. Povezano praćenje nalazi se u NRT-u 7.
      3.   Stvaranje otpadnih voda

         BAT 4: Kako bi se smanjilo stvaranje otpadnih voda, NRT-om treba koristiti kombinaciju dolje navedenih tehnika.

                  Tehnika

                  Opis

                  Primjenjivost

                  a

                  Ponovna cirkulacija otopine soli

                  Osiromašena otopina soli iz elektrolitske ćelije ponovno se zasićuje krutom soli ili isparavanjem i vraća u ćelije.

                  Ne primjenjuje se na pogone s člancima s dijafragmom. Ne primjenjuje se na pogone s membranskim procesom u kojima se koristi otopina soli koja je otopljena u ležištu, ako su dostupni brojni slani i vodni resursi te slana prihvatna vodna cjelina koja podnosi visoke razine emisija klorida. Ne primjenjuje se na pogone s membranskim procesom u kojima se koristi pročišćena otopina soli u ostalim proizvodnim jedinicama.

                  b

                  Recikliranje ostalih proizvodnih tokova

                  Proizvodni tokovi u klor-alkalnom postrojenju, kao što su kondenzati iz proizvodnje klora, kalijevog/natrijevog hidroksida i vodika, vraćaju se natrag u različite stupnjeve proizvodnje. Stupanj recikliranja ograničen je zahtjevima vezanim uz čistoću tekućeg toka u koji se proizvodni tok reciklira kao i vodenom ravnotežom u postrojenju.

                  Općenito se primjenjuje.

                  c

                  Recikliranje slanih otpadnih voda iz drugih proizvodnih procesa

                  Slane otpadne vode iz drugih proizvodnih procesa obrađuju se i vraćaju u sustav otopine soli. Stupanj recikliranja ograničen je zahtjevima vezanim uz čistoću sustava otopine soli te vodnom ravnotežom u postrojenju.

                  Ne primjenjuje se na postrojenja u kojima se dodatnom obradom takvih otpadnih voda kompenziraju koristi za okoliš.

                  d

                  Uporaba otpadnih voda za rudarenje otapanjem

                  Otpadne vode iz klor-alkalnih postrojenja obrađuju se i upumpavaju u rudnike soli.

                  Ne primjenjuje se na pogone s membranskim procesom koji koriste pročišćenu otopinu soli u ostalim proizvodnim jedinicama. Ne primjenjuje se ako se rudnik nalazi na značajno višoj nadmorskoj visina u odnosu na postrojenje.

                  e

                  Koncentracija taloga od filtriranja otopine soli

                  Talozi od filtriranja otopine soli sakupljaju se u filtarskim prešama, rotacijskim vakuum filtrima ili centrifugama. Preostala se voda vraća u sustav otopine soli.

                  Ne primjenjuje se ako se talog od filtriranja može ukloniti kao suhi muljni kolač. Ne primjenjuje se na postrojenja u kojima se otpadne vode koriste za rudarenje otapanjem.

                  f

                  Nanofiltracija

                  Posebna vrsta membranske filtracije s veličinom pora membrane od otprilike 1 nm koristi se za sakupljanje sulfata u pročišćenoj otopini soli, čime se smanjuje volumen otpadnih voda.

                  Primjenjuje se na postrojenja s membranskim člancima i ponovnom cirkulacijom slane otopine, ako se stopa pročišćavanja otopine utvrđuje prema koncentraciji sulfata.

                  g

                  Tehnike za smanjenje emisija klorata

                  Tehnike za smanjenje emisija klorata opisane su u NTR-u 14. Tim se tehnikama smanjuje obujam pročišćene slane otopine.

                  Primjenjuje se na postrojenja s membranskim člancima i ponovnom cirkulacijom slane otopine, ako se stopa pročišćavanja otopine utvrđuje prema koncentraciji klorata.

            4.   Energetska učinkovitost

         NRT 5: Za učinkovitu uporabu energije u postupku elektrolize NRT-om treba koristiti kombinaciju dolje navedenih tehnika.

                  Tehnika

                  Opis

                  Primjenjivost

                  a

                  Membrane visoke učinkovitosti

                  Visoko učinkovite membrane imaju male padove napona i visoku učinkovitost struje te istodobno osiguravaju mehaničku i kemijsku stabilnost u danim radnim uvjetima.

                  Primjenjuje se na postrojenja s membranskim člancima ako se membrane obnavljaju po isteku njihova vijeka trajanja.

                  b

                  Dijafragme bez azbesta

                  Dijafragme bez azbesta sastoje se od fluorougljičnog polimera i filera kao što je cirkonijev dioksid. U odnosu na azbestne dijafragme ove dijafragme imaju niže prenapone zbog otpornosti.

                  Općenito se primjenjuje.

                  c

                  Elektrode i prevlake visoke učinkovitosti

                  Elektrode i prevlake s poboljšanim otpuštanjem plina (niski koncentracijski prenapon sa stvaranjem plinskih mjehurića) i niskim elektrodnim prenaponima.

                  Primjenjuje se ako se prevlake obnavljaju po isteku njihova vijeka trajanja.

                  d

                  Otopina soli visoke čistoće

                  Otopina soli je dovoljno pročišćena da se kontaminacija elektroda i dijafragmi/membrana svede na minimum, čime bi se inače povećala potrošnja energije.

                  Općenito se primjenjuje.

         NRT 6: Za učinkovito korištenje energije NRT-om treba u najvećoj mjeri iskoristiti vodik koji se suproizvodi elektrolizom kao kemijski reagens ili gorivo.

         Opis

      Vodik se može koristiti u kemijskim reakcijama (npr. proizvodnja amonijaka, vodikovog peroksida, hidroklorne kiseline i metanola; redukcija organskih smjesa; hidrodesulfurizacija nafte; hidrogeniranje ulja i masti; kraj lanca u proizvodnji poliolefina) ili kao gorivo u procesima izgaranja za proizvodnju pare i/ili električne struje ili za zagrijavanje peći. Stupanj uporabe vodika ovisi o nizu čimbenika (npr. potražnja za vodikom kao reagensom na licu mjesta, potražnja za parom na licu mjesta, udaljenost od potencijalnih korisnika).
      5.   Praćenje emisija

         NRT 7: NRT-om treba pratiti emisije u zrak i vodu koristeći tehnike praćenja u skladu s normama EN uz barem dolje navedenu učestalost. Ako EN norme nisu dostupne, NRT-om treba koristiti ISO, nacionalne ili druge međunarodne norme koje osiguravaju dobivanje podataka jednake znanstvene kvalitete.

                  Okolišni medij

                  Tvar(i)

                  Točka uzorkovanja

                  Metoda

                  Norma(-e)

                  Minimalna učestalost praćenja

                  Praćenje povezano s

                  Zrak

                  Klor i klorov dioksid, izražen kao Cl2
                      (2)

                  Izlaz jedinice za apsorpciju klora

                  Elektrokemijske ćelije

                  Nisu dostupne norme EN niti ISO

                  Kontinuirano

                  —

                  Apsorpcija u otopini s naknadnom analizom

                  Nisu dostupne norme EN niti ISO

                  Godišnje (najmanje tri uzastopna satna mjerenja)

                  NRT 8

                  Voda

                  Klorat

                  Gdje emisija napušta postrojenje

                  Ionska kromatografija

                  EN ISO 10304-4

                  Mjesečno

                  NRT 14

                  Klorid

                  Pročišćavanje otopine soli

                  Ionska kromatografija ili analiza toka

                  EN ISO 10304–1 ili EN ISO 15682

                  Mjesečno

                  NRT 12

                  Slobodni klor (2)

                  U blizini izvora

                  Redukcijski potencijal

                  Nisu dostupne norme EN niti ISO

                  Kontinuirano

                  —

                  Gdje emisija napušta postrojenje

                  Slobodni klor

                  EN ISO 7393–1 ili –2

                  Mjesečno

                  NRT 13

                  Halogenirani organski spojevi

                  Pročišćavanje otopine soli

                  Adsorpcijski organski vezani halogeni (AOX)

                  Prilog A EN ISO 9562

                  Godišnje

                  NRT 15

                  Živa

                  Izlaz iz jedinice za obradu žive

                  Atomska apsorpcijska spektrometrija ili atomska fluorescentna spektrometrija

                  EN ISO 12846 ili EN ISO 17852

                  Dnevno

                  NRT 3

                  Sulfat

                  Pročišćavanje otopine soli

                  Ionska kromatografija

                  EN ISO 10304-1

                  Godišnje

                  —

                  Relevantni teški metali (nikal, bakar)

                  Pročišćavanje otopine soli

                  Induktivno spregnuta plazma-optička emisijska spektrometrija ili induktivno spregnuta plazma-masena spektrometrija

                  EN ISO 11885 ili EN ISO 17294-2

                  Godišnje

                  —

            6.   Emisije u zrak

         NRT 8: Kako bi se smanjile kanalizirane emisije klora i klorovog dioksida u zrak pri proizvodnji klora, NRT-om treba izraditi, održavati i koristiti jedinicu za apsorpciju klora koja sadržava odgovarajuću kombinaciju sljedećih značajki:

                  i.

                  apsorpcijska jedinica s pakiranim tornjevima i/ili ejektorima s alkalnom otopinom (npr. otopina natrijeva hidroksida) kao tekućinom za skrubiranje;

                  ii.

                  oprema za doziranje vodikovog peroksida ili zasebni mokri skruber s vodikovim peroksidom, ako je potrebno smanjiti koncentracije klorovog dioksida;

                  iii.

                  dimenzije koje su prikladne za najgori mogući scenarij (na temelju procjene rizika) u smislu proizvedene količine klora i brzine protoka (apsorpcija pune proizvodnje s dostatnim trajanjem sve dok se postrojenje ne zatvori);

                  iv.

                  dostatna opskrba tekućinom za skrubiranje i skladišni kapacitet kojima se osigurava višak u svakom trenutku;

                  v.

                  u slučaju pakiranih tornjeva njihova veličina treba biti prikladna za sprečavanje poplave u svakom trenutku;

                  vi.

                  sprečavanje ulaska tekućeg klora u apsorpcijsku jedinicu;

                  vii.

                  sprečavanje povrata tekućine za skrubiranje u klorov sustav;

                  viii.

                  sprečavanje taloženja krutih tvari u apsorpcijskoj jedinici;

                  ix.

                  uporaba izmjenjivača topline kako bi se temperatura u apsorpcijskoj jedinici ograničila na manje od 55 °C u svakom trenutku;

                  x.

                  dostava razrijeđenog zraka nakon apsorpcije klora kako bi se spriječilo stvaranje eksplozivnih smjesa plinova;

                  xi.

                  uporaba građevinskih materijala koji odolijevaju iznimno korozivnim uvjetima u svakom trenutku;

                  xii.

                  uporaba dodatne opreme kao što je dodatni skruber u seriji s onim koja se koristi, spremnik za nuždu s tekućinom za skrubiranje kojom se vlaži skruber na principu gravitacije, pripravni i rezervni ventilatori, pripravne i rezervne pumpe;

                  xiii.

                  osiguravanje neovisnog sigurnosnog sustava za kritičnu električnu opremu;

                  xiv.

                  osiguravanje automatskog uključivanja sigurnosnog sustava u slučajevima opasnosti, uključujući periodična testiranja sustava i uključivanja;

                  xv.

                  osiguravanje sustava praćenja i uzbunjivanja za sljedeće parametre:

                              (a)

                              klor na izlazu iz apsorpcijske jedinice i u okolnom području;

                              (b)

                              temperatura tekućina za skrubiranje;

                              (c)

                              redukcijski potencijal i alkalnost tekućina za skrubiranje;

                              (d)

                              usisni tlak;

                              (e)

                              brzina protoka tekućina za skrubiranje.

         Razina emisija povezana s NRT-om za klor i klorov dioksid, izmjeren zajedno i izražen kao Cl2, je 0,2–1,0 mg/m3, kao prosječna vrijednost od najmanje tri uzastopna satna mjerenja barem jednom godišnje na izlazu iz jedinice za apsorpciju klora. Povezano praćenje je u NRT-u 7.

         NRT 9: Uporaba ugljikovog tetraklorida za uklanjanje dušikovog triklorida ili oporabu klora iz rezidualnog plina nije NRT.

         NRT 10: Uporaba rashladnih sredstava s visokim potencijalom globalnog zatopljenja, a u bilo kojem slučaju višim od 150 (npr. brojni hidrofluorougljici (HFC)), u novim jedinicama za ukapljivanje klora ne smatra se NRT-om.

         Opis

      Prikladna rashladna sredstva uključuju, na primjer:

                  —

                  kombinaciju ugljičnog dioksida i amonijaka u dva sustava hlađenja,

                  —

                  klor,

                  —

                  vodu.

         Primjenjivost

      Kod odabira rashladnog sredstva treba uzeti u obzir operativnu sigurnost i energetsku učinkovitost.
      7.   Emisije u vodu

         NRT 11: Radi smanjenja emisija onečišćivača u vodu NRT-om treba koristiti prikladnu kombinaciju dolje navedenih tehnika.

                  Tehnika

                  Opis

                  a

                  Tehnike integrirane u proizvodnju (3)

                  Tehnike kojima se sprečava ili smanjuje stvaranje onečišćivača.

                  b

                  Obrada otpadnih voda na izvoru (3)

                  Tehnike za smanjenje ili oporabu onečišćivača prije njihova ispuštanja u sustav sakupljanja otpadnih voda

                  c

                  Predobrada otpadnih voda (4)

                  Tehnike za smanjenje onečišćivača prije konačne obrade otpadnih voda

                  d

                  Konačna obrada otpadnih voda (4)

                  Konačna obrada otpadnih voda mehaničkim, fizikalno-kemijskim i/ili biološkim tehnikama prije ispuštanja u prihvatnu vodnu cjelinu

         NRT 12: Radi smanjenja emisija klorida u vodu iz klor-alkalnih postrojenja NRT-om treba koristiti kombinaciju tehnika iz NRT-a 4.

         NRT 13: Radi smanjenja emisija slobodnog klora u vodu iz klor-alkalnih postrojenja NRT-om treba tretirati tokove otpadnih voda koji sadržavaju slobodni klor što je bliže moguće izvoru, kako bi se spriječilo posušivanje klora i/ili stvaranje halogeniranih organskih spojeva, koristeći jednu od dolje navedenih tehnika ili njihovu kombinaciju.

                  Tehnika

                  Opis

                  a

                  Kemijska redukcija

                  Slobodni klor uništava se reakcijom s redukcijskim sredstvima, kao što su sulfit i vodikov peroksid, u miješalima.

                  b

                  Katalitička razgradnja

                  Slobodni klor razgrađuje se u klor i kisik u katalitičkim reaktorima s nasutim slojem (fixed-bed reactor). Katalizator može biti niklov oksid sa željezom na aluminijskoj podlozi.

                  c

                  Termalna razgradnja

                  Slobodni klor pretvara se u klorid i klorat termalnom razgradnjom pri otprilike 70 °C. Nastale otpadne vode treba dalje obraditi radi smanjenja emisija klorata i bromata (NRT 14.).

                  d

                  Kisela razgradnja

                  Slobodni klor razgrađuje se acidifikacijom uz naknadno otpuštanje i oporabu klora. Kisela razgradnja može se izvesti u zasebnom reaktoru ili recikliranjem otpadnih voda u sustav slane otopine. Stupanj recikliranja otpadnih voda u sustav slane otopine ograničen je s obzirom na vodnu bilancu postrojenja.

                  e

                  Recikliranje otpadnih voda

                  Tokovi otpadnih voda iz klor-alkalnih postrojenja koji sadržavaju slobodni klor recikliraju se u drugim proizvodnim jedinicama.

         Razina emisija povezana s NRT-om za slobodni klor, izražen kao Cl2, je 0,05–0,2 mg/l u nasumičnim uzorcima koji se uzimaju najmanje jednom mjesečno na mjestu gdje emisije napuštaju postrojenje. Povezano praćenje je u NRT 7.

         NRT 14: Radi smanjenja emisija klorata u vodu iz klor-alkalnih postrojenja NRT-om treba koristiti jednu od dolje navedenih tehnika ili njihove kombinacije.

                  Tehnika

                  Opis

                  Primjenjivost

                  a

                  Membrane visoke učinkovitosti

                  Membrane s visokom učinkovitosti struje koje smanjuju stvaranje klorata te istodobno osiguravaju mehaničku i kemijsku stabilnost u danim radnim uvjetima.

                  Primjenjuje se na postrojenja s membranskim člancima ako se membrane obnavljaju po isteku njihova vijeka trajanja.

                  b

                  Prevlake visoke učinkovitosti

                  Prevlake s niskim elektrodnim potencijalom zbog kojih se stvara manje klorata, a više kisika na anodi.

                  Primjenjuje se ako se prevlake obnavljaju po isteku njihova vijeka trajanja.. Primjenjivost se može ograničiti zahtjevima kakvoće proizvedenog klora (koncentracija kisika).

                  c

                  Otopina soli visoke čistoće

                  Otopina soli dovoljno je pročišćena da se kontaminacija elektroda i dijafragmi/membrana svede na minimum, čime bi se u suprotnome povećalo stvaranje klorata.

                  Općenito se primjenjuje.

                  d

                  Acidifikacija otopine soli

                  Otopina soli acidificira se prije elektrolize kako bi se smanjilo stvaranje klorata. Otpornost korištene opreme (npr. membrane i anode) ograničava stupanj acidificikacije.

                  Općenito se primjenjuje.

                  e

                  Redukcija kiselinom

                  Klorat se reducira klorovodičnom kiselinom pri vrijednostima pH 0 i temperaturama višim od 85 °C

                  Ne primjenjuje se na postrojenja u kojima se primjenjuje načelo jednostrukog prolaza slane otopine.

                  f

                  Katalitička redukcija

                  U prokapnom reaktoru pod pritiskom klorat se reducira u klorid uporabom vodika i rodija kao katalizatora u trofaznoj reakciji.

                  Ne primjenjuje se na postrojenja u kojima se primjenjuje načelo jednostrukog prolaza slane otopine.

                  g

                  Uporaba tokova otpadnih voda koje sadržavaju klorat u ostalim proizvodnim jedinicama

                  Tokovi otpadnih voda iz klor-alkalnog postrojenja recikliraju se u ostalim proizvodnim jedinicama, najčešće u sustavu slane otopine jedinice za proizvodnju natrijevog klorata.

                  Ograničava se na lokacije u kojima se tokovi otpadnih voda takve kakvoće mogu koristiti u ostalim proizvodnim jedinicama.

         NRT 15: Radi smanjenja emisija halogeniranih organskih smjesa u vodu iz klor-alkalnih postrojenja NRT-om treba koristiti kombinaciju dolje navedenih tehnika.

                  Tehnika

                  Opis

                  a

                  Odabir i kontrola soli i pomoćnih materijala

                  Sol i pomoćni materijali odabiru se i kontroliraju kako bi se smanjila razina organskih onečišćivača u slanoj otopini.

                  d

                  Pročišćavanje otpada

                  Tehnike kao što su membranska filtracija, ionska izmjena, UV zračenje i adsorpcija aktivnim ugljenom, mogu se koristiti za pročišćavanje proizvodnih voda, čime se smanjuje razina organskih onečišćivača u slanoj otopini.

                  c

                  Odabir i kontrola opreme

                  Oprema, kao što su članci, cijevi, ventili i pumpe, pažljivo se odabire kako bi se smanjila mogućnost izlučivanja organskih onečišćivača u slanu otopinu.

            8.   Stvaranje otpada

         NRT 16: Kako bi se smanjile količine istrošene sumporne kiseline koja se šalje na odlaganje, NRT-om treba koristiti jednu od dolje navedenih tehnika ili njihove kombinacije. Neutralizacija istrošene sumporne kiseline od sušenja klora netaknutim reagensima se ne smatra NRT-om.

                  Tehnika

                  Opis

                  Primjenjivost

                  a

                  Uporaba na lokaciji ili van lokacije

                  Istrošena kiselina koristi se u druge svrhe, kao na primjer za kontrolu pH-a u proizvodnim i otpadnim vodama ili za uništavanje viška hipoklorita.

                  Primjenjuje se na lokacije na kojima postoji potražnja, na samoj lokaciji ili van nje, za istrošenom kiselinom takve kakvoće.

                  b

                  Ponovno zasićivanje

                  Istrošena kiselina ponovno se zasićuje na lokaciji ili van nje u zatvorenim vakuumskim isparivačima neizravnim zagrijavanjem ili pojačavanjem sumpornim trioksidom.

                  Ponovno zasićivanje van lokacije ograničava se na lokacije u čijoj se blizini nalazi pružatelj usluge.

         Razina ekološke učinkovitosti povezane s NRT-om za količinu istrošene sumporne kiseline poslane na odlagalište, izražena kao H2SO4 (96 wt-%), iznosi ≤ 0,1 kg po toni proizvedenog klora.
      9.   Saniranje lokacije

         NRT 17: Kako bi se smanjilo zagađenje tla, podzemnih voda i zraka te zaustavilo raspršivanje i prijenos onečišćujućih tvari iz kontaminiranih klor-alkalnih lokacija na biote, NRT-om treba osmisliti i provesti program sanacije koji sadržava sve sljedeće značajke:

                  i.

                  provedbu hitnih mjera za prekidanje putova izloženosti i širenja zagađenja;

                  ii.

                  preliminarnu studiju za utvrđivanje podrijetla, opsega i sastava zagađenja (npr. živa, PCDD/PCDF, poliklorirani naftaleni);

                  iii.

                  određivanje značajki zagađenja uključujući pregled i pripremu izvješća;

                  iv.

                  ocjenu rizika u vremenu i prostoru u funkciji tekuće i odobrene buduće uporabe lokacije;

                  v.

                  pripremu građevinskog projekta koji sadržava:

                              (a)

                              dekontaminaciju i/ili trajno suzbijanje zagađenja;

                              (b)

                              vremenski raspored;

                              (c)

                              program praćenja;

                              (d)

                              financijsko planiranje i ulaganje za postizanje cilja;

                  vi.

                  provođenje građevinskog projekta tako da lokacija više ne predstavlja nikakav značajni rizik za zdravlje ljudi ili okoliš uzimajući u obzir njezinu tekuću ili odobrenu buduću uporabu. Ovisno o drugim obvezama građevinski se projekt može provesti sa strožim zahtjevima;

                  vii.

                  ograničenja uporabe lokacije, ako je to potrebno zbog preostalog zagađenja i uzimajući u obzir njezinu tekuću ili odobrenu buduću uporabu;

                  viii.

                  povezano praćenje na samoj lokaciji i okolnom području radi provjere ostvarivanja i održavanja ciljeva.

         Opis

      Program saniranja lokacije često se osmišljava i provodi nakon odluke o zatvaranju postrojenja, iako druge potrebe mogu zahtijevati program (djelomičnog) saniranja lokacije dok je postrojenje još operativno.
      Neke se značajke programa saniranja lokacije mogu preklapati, preskočiti ili provesti drugačijim redoslijedom ovisno o drugim zahtjevima.

         Primjenjivost

      Primjenjivost NRT-a 17. točaka od v. do viii. podložna je rezultatima ocjene rizika iz NRT-a 17. točke iv.
      GLOSAR

                  Anoda

                  Elektroda kroz koju električna struja ulazi u polariziranu električnu napravu. Polaritet može biti pozitivan ili negativan. U elektrolitskim ćelijama oksidacija se odvija na pozitivno nabijenoj anodi.

                  Azbest

                  Skupina od šest prirodnih silikatnih minerala koji se komercijalno iskorištavaju zbog svojih poželjnih fizikalnih svojstava. Krizotil (bijeli azbest) je jedini oblik azbesta koji se koristi u člancima s azbestom.

                  Otopina soli

                  Otopina koja je zasićena ili približno zasićena natrijevim kloridom ili kalijevim kloridom.

                  Katoda

                  Elektroda kroz koju električna struja izlazi iz polarizirane električne naprave. Polaritet može biti pozitivan ili negativan. U elektrolitskim ćelijama redukcija se odvija na negativno nabijenoj anodi.

                  Elektroda

                  Električni vodič u dodiru s nemetalnim dijelom strujnog kruga.

                  Elektroliza

                  Prolaz direktne električne struje kroz ionsku tvar što izaziva kemijske reakcije na elektrodama. Ionska tvar je rastaljena ili otopljena u prikladnom otapalu.

                  EN

                  Europska norma koju donosi CEN (Europski odbor za normizaciju).

                  HFC

                  Fluorugljikovodici.

                  ISO

                  Međunarodna organizacija za normizaciju ili norma koju je donijela ta organizacija.

                  Prenapon

                  Razlika u naponu između termodinamički određenog redukcijskog potencijala polureakcije i stvarnog potencijala pri kojem se eksperimentalno uočila redoks reakcija U elektrolitskoj ćeliji prenapon izaziva veću potrošnju energije od one koja je termodinamički očekivana za izazivanje reakcije.

                  PCDD

                  Poliklorirani dibenzo-p-dioksin.

                  PCDF

                  Poliklorirani dibenzofuran.

         (1)  S obzirom da se ova razina učinkovitosti ne odnosi na uobičajene radne uvjete, ona se ne smatra razinom emisija koja je povezana s najboljim raspoloživim tehnikama u smislu članka 3. stavka 13. Direktive o industrijskim emisijama (2010/75/EU).

         (2)  Praćenje obuhvaća kontinuirano i periodično praćenje, kako je navedeno.

         (3)  Obuhvaćeno NRT-om 1., 4., 12., 13., 14. i 15.

         (4)  U okviru područja primjene referentnog dokumenta o NRT-u o Zajedničkoj obradi otpadnih voda i otpadnih plinova/Sustavima upravljanja u kemijskom sektoru (CWW BREF).


title: 2014/758/EU: Provedbena odluka Komisije оd 29. listopada 2014. o odbacivanju odbijanja odobrenja za biocidni proizvod koji je prijavila Njemačka u skladu s Direktivom 98/8/EZ Europskog parlamenta i Vijeća (priopćeno pod brojem dokumenta C(2014) 7915)  Tekst značajan za EGP

text:
               31.10.2014

               HR

               Službeni list Europske unije

               L 311/75

         PROVEDBENA ODLUKA KOMISIJE
   оd 29. listopada 2014.
   o odbacivanju odbijanja odobrenja za biocidni proizvod koji je prijavila Njemačka u skladu s Direktivom 98/8/EZ Europskog parlamenta i Vijeća

         (priopćeno pod brojem dokumenta C(2014) 7915)

   (Tekst značajan za EGP)

      (2014/758/EU)

   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 36. stavak 3.,
   budući da:

               (1)

               Prilog I. Direktivi 98/8/EZ Europskog parlamenta i Vijeća (2) sadržava popis aktivnih tvari koje su odobrene na razini Unije za uporabu u biocidnim proizvodima. Direktivama Komisije 2008/78/EZ (3), 2008/79/EZ (4) i 2008/86/EZ (5) dodane su aktivne tvari propikonazol, IPBC i tebukonazol za uporabu u proizvodima koji pripadaju vrsti proizvoda 8, sredstvima za zaštitu drva, kako je utvrđeno u Prilogu V. Direktivi 98/8/EZ. Na temelju članka 86. Uredbe (EU) br. 528/2012 te su tvari stoga odobrene aktivne tvari uvrštene na popis iz članka 9 stavka 2. te Uredbe.

               (2)

               U skladu s člankom 8. Direktive 98/8/EZ poduzeće Arch Timber Protection Ltd. podnijelo je 2. travnja 2010. zahtjev Ujedinjenoj Kraljevini za odobravanje biocidnog proizvoda za zaštitu drva, koji sadržava propikonazol, IPBC i tebukonazol (dalje u tekstu: „sporni proizvod”). Ujedinjena Kraljevina odobrila je sporni proizvod 7. lipnja 2012. samo za industrijsku uporabu i privremenu zaštitu svježe ispiljenog/posječenog i sirovog drva, navodeći pritom da se drvo tretirano tim proizvodom može upotrebljavati za razrede uporabe 2 i 3 kako je opisano u Tehničkim bilješkama s uputama za ocjenjivanje proizvoda (6). Proizvod se sastoji od dva pakiranja čiji se sadržaj miješa i razrjeđuje u industrijskim pogonima uranjanjem ili potapanjem, ovisno o uvjetima primjene na posebnim lokacijama. Deset država članica zatim je odobrilo sporni proizvod međusobnim priznavanjem.

               (3)

               Poduzeće Arch Timber Protection Ltd. (dalje u tekstu: „podnositelj zahtjeva”) 16. srpnja 2012. podnijelo je Njemačkoj potpuni zahtjev za međusobno priznavanje odobrenja spornog proizvoda koji je odobrila Ujedinjena Kraljevina.

               (4)

               Njemačka je 19. kolovoza 2013. obavijestila Komisiju, druge države članice i podnositelja zahtjeva o svojem prijedlogu za odbijanje odobrenja u skladu s člankom 4. stavkom 4. Direktive 98/8/EZ. Njemačka je smatrala da sporni proizvod ne ispunjava zahtjeve iz članka 5. stavka 1. Direktive 98/8/EZ u pogledu okoliša.

               (5)

               Po mišljenju Njemačke odobrenjem se ne odražava na odgovarajući način činjenica da je proizvod namijenjen za privremenu zaštitu drva te ga Ujedinjena Kraljevina nije prikladno procijenila u smislu rizika za okoliš. Procjenom Njemačke zaključeno je da je riječ o neprihvatljivom riziku za okoliš tridesetog dana nakon primjene proizvoda („vrijeme 1”), što je izazvalo zabrinutost u pogledu moguće uporabe drva tretiranog spornim proizvodom na temelju uvjeta razreda uporabe 2 i 3.

               (6)

               Njemačka također smatra da, budući da je omjer aktivnih i neaktivnih tvari u radnoj otopini proizvoda promjenjiv, proizvod ne odgovara definiciji biocidnih pripravaka iz članka 2. točke (a) Direktive 98/8/EZ i trebao je biti odobren kao okvirna formulacija kako je definirano člankom 2. točkom (j) Direktive 98/8/EZ.

               (7)

               Komisija je pozvala druge države članice i podnositelja zahtjeva da u roku od 90 dana u pisanom obliku dostave primjedbe na obavijest u skladu s člankom 27. stavkom 1. Direktive 98/8/EZ. U tom roku primjedbe su dostavile Njemačka, Ujedinjena Kraljevina i podnositelj zahtjeva. O obavijesti se raspravljalo i 24. rujna 2013. na sastanku koordinacijske skupine osnovane na temelju članka 35. Uredbe (EU) br. 528/2012.

               (8)

               Uzimajući u obzir rizike za okoliš, iz tih rasprava i primjedbi proizlazi da je Ujedinjena Kraljevina pri provedbi ocjene, u nedostatku dogovorenog modela za privremenu zaštitu drva, slijedila tadašnje najbolje smjernice (7) koje se temelje na modelima za tretirano drvo koje se stavlja na tržište u skladu s uvjetima razreda uporabe 2 i 3. Procjena je temeljena i na pretpostavljenom najgorem razvoju događaja u smislu potpunog otpuštanja aktivne tvari u vremenu 1.

               (9)

               Također proizlazi da je ocjena koju je provela Ujedinjena Kraljevina slijedeći te modele u skladu s trenutačnim smjernicama (8). Ako je rizik u vremenu 1 utvrđen kao rezultat pretpostavljenog najgoreg razvoja događaja, može se smatrati da je uporaba tretiranog drva u skladu s uvjetima razreda uporabe 2 i 3 sigurna kada se rizik za okoliš na kraju radnoga vijeka smatra prihvatljivim.

               (10)

               Komisija napominje i da se o slučajevima kada je u vremenu 1 utvrđen neprihvatljiv rizik trenutačno raspravlja na razini Unije kako bi se uspostavio usklađen pristup. U tom kontekstu Komisija smatra da bi se, dok se takav pristup službeno ne donese, zaključci Ujedinjene Kraljevine nakon procjene spornog proizvoda trebali smatrati valjanima do obnove odobrenja proizvoda.

               (11)

               U odnosu na identitet proizvoda, iz tih rasprava i primjedbi proizlazi da sporni proizvod, u obliku u kojem se dostavlja industrijskim korisnicima, ima specifične fiksne koncentracije aktivnih i neaktivnih tvari. Komisija smatra da se činjenica da industrijski korisnici mogu pripremiti različite otopine proizvoda na radnome mjestu, koje ovise o postupku, ne može tumačiti kao da je nositelj odobrenja stavio na tržište skupinu različitih biocidnih proizvoda kako je navedeno u članku 2. točki (j) Direktive 98/8/EZ.

               (12)

               U svjetlu tih argumenata Komisija podupire zaključke ocjene koju su provele Ujedinjena Kraljevina i druge države članice koje su odobrile proizvod međusobnim priznavanjem te smatra da sporni proizvod odgovara definiciji iz članka 2. točke (a) Direktive 98/8/EZ i zadovoljava uvjete utvrđene člankom 5. stavkom 1. te Direktive u pogledu okoliša. Komisija stoga smatra da zahtjev Njemačke za odbijanje odobrenja ne može biti opravdan navedenim razlozima.

               (13)

               Konačno, na temelju održanih rasprava, u odobrenju proizvoda potrebno je izričito napomenuti da je on namijenjen privremenoj zaštiti drva i, kao uvjet za odobrenje, osigurati da se industrijskim korisnicima dostave posebne upute za uporabu proizvoda u kojima se uzimaju u obzir značajke industrijskih područja u kojima će se proizvod upotrebljavati.

               (14)

               Uredba (EU) br. 528/2012 primjenjuje se na sporni proizvod u skladu s odredbama članka 92. stavka 2. te Uredbe. Budući da je pravna osnova ove Odluke članak 36. stavak 3. te Uredbe, ovu Odluku treba uputiti svim državama članicama u skladu s člankom 36. stavkom 4. te Uredbe.

               (15)

               Mjere predviđene ovom Odlukom u skladu su s mišljenjem Stalnog odbora za biocidne proizvode,

         DONIJELA JE OVU ODLUKU:
   Članak 1.
   Odluka se primjenjuje na proizvode navedene u zahtjevu pod sljedećim referentnim brojem u referentnoj državi članici, kako je predviđeno Registrom biocidnih proizvoda:
   2010/2509/5687/UK/AA/6745
   Članak 2.
   Prijedlog Njemačke za odbijanje odobrenja koje je Ujedinjena Kraljevina izdala 7. lipnja 2012. za proizvod naveden u članku 1. odbacuje se.
   Članak 3.
   Predviđena uporaba opisana u odobrenju proizvoda mijenja se kako slijedi:

      „Za privremenu zaštitu drva od gljivica koje uzrokuju promjenu boje i površinskih plijesni na svježe ispiljenom/posječenom i sirovom drvu. Drvo tretirano tim proizvodom može se upotrebljavati za razrede uporabe 2 i 3 (tj. drvo koje nije u kontaktu s tlom, trajno izloženo vremenskim uvjetima ili zaštićeno od njih, ali izloženo čestom močenju).”

   Članak 4.
   Za proizvode navedene u članku 1. uvodi se sljedeći uvjet za odobrenje:

      „Kao uvjet za odobrenje, nositelj odobrenja mora osigurati da se detaljne upute za uporabu proizvoda, uzimajući u obzir značajke industrijskog područja u kojem će se proizvod upotrebljavati, dostave korisnicima na mjestu primjene.”

   Članak 5.
   Ova je Odluka upućena svim državama članicama.

      Sastavljeno u Bruxellesu 29. listopada 2014.

            Za Komisiju

         Janez POTOČNIK

            Član Komisije

      (1)  SL L 167, 27.6.2012., str. 1.

      (2)  Direktiva 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (SL L 123, 24.4.1998., str. 1.).

      (3)  Direktiva Komisije 2008/78/EZ od 25. srpnja 2008. o izmjeni Direktive 98/8/EZ Europskog parlamenta i Vijeća radi uvrštavanja propikonazola kao aktivne tvari u njezin Prilog I. (SL L 198, 26.7.2008., str. 44.).

      (4)  Direktiva Komisije 2008/79/EZ od 28. srpnja 2008. o izmjeni Direktive 98/8/EZ Europskog parlamenta i Vijeća radi uvrštenja IPBC-a kao aktivne tvari u njezin Prilog I. (SL L 200, 29.7.2008., str. 12.).

      (5)  Direktiva Komisije 2008/86/EZ od 5. rujna 2008. o izmjeni Direktive 98/8/EZ Europskog parlamenta i Vijeća radi uvrštenja tebukonazola kao aktivne tvari u njezin Prilog I. (SL L 239, 6.9.2008., str. 9.).

      (6)  Dostupno na internetskoj stranici http://echa.europa.eu/documents/10162/16960215/bpd_guid_tnsg-product-evaluation_en.pdf

      (7)  Vidjeti dokumente OECD-a o scenarijima emisija za sredstva za zaštitu drva: Dio 1. – 4. (2003.), dostupan na internetskoj stranici http://echa.europa.eu/guidance-documents/guidance-on-biocides-legislation/emission-scenario-documents

      (8)  Izvješće s radionice o procjeđivanju (Arona, Italija, 13. – 14. lipnja 2005.), dostupno na internetskoj stranici http://ihcp.jrc.ec.europa.eu/our_activities/public-health/risk_assessment_of_Biocides/doc/ESD/ESD_PT/PT_08/PT_8_Leaching_Workshop_2005.pdf/at_download/file